2025eko Tarasingo luizia

2025eko Tarasingo luizia mendebaldeko Sudanen abuztuaren 31n geratutako luizi hilgarria izan zen. Luiziak Sudan mendebaldeko Tarasin herrixka azpian hartu zuen, eta bertako biztanle guztiak hil ziren, bat izan ezik. Gutxienez mila hildako eragin zituen lur jausiak, gune hori kontrolatzen duen Sudan Askatzeko Mugimenduaren ( SLM) arabera. Ezbeharra abuztuaren 31n, igandean, gertatu zen, aurreko egunetan eurite bortitzak izan ostean.

Marra mendietan dago Tarasin, Darfur eskualdean. SLMk kontrolatzen du gune hori, eta irailaren 2an zabaldutako oharrean jakinarazi zuten pertsona bakarra atera zela bizirik. Talde matxinoak Nazio Batuen Erakundeari laguntza eskatu zion lurpean geratutako gorpuak berreskuratu ahal izateko. «Orain bertan herrixka osoa lurpean dago», azaldu zuten oharrean.

Sudan gerran dago 2023ko apiriletik. Azkar Laguntzeko Indarrak talde paramilitarraren eta herrialdeko armadaren arteko gatazkak «munduko krisi humanitariorik handiena» eragin zuen, NBEren arabera: 40.000 pertsona baino gehiago hil zituzten gerran, eta hamahiru milioi pertsonak desplazatu behar izan zuten. Armadak kontrolpean ditu Khartum hiriburua, herrialdearen erdialdearen zatirik handiena eta ekialdea; mendebaldea, berriz, paramilitarren kontrolpean dago, Ipar Kordofan eta Darfur barne.

Halere, Marra mendiguneko zenbait gune SLMk kontrolatzen zituen. Talde matxino hori ez zen sartu paramilitarren eta armadaren arteko gatazkan; horregatik, gatazkaren ondorioz desplazatutako herritar askok Marra mendigunera egin zuten ihes.

 Erreferentziak 

 Kanpo estekak 

Kategoria:2025eko hondamendiak
Kategoria:Sudango hondamenak
Kategoria:Luiziak
Kategoria:2025 Sudanen